K O R R A L D U S

Haapsalu								11. september 2024 nr 752

Detailplaneeringu kehtestamine
(Tallinna mnt 87 ja 87a, Uuemõisa alevik, Haapsalu linn)

Haapsalu Linnavalitsus algatas 16.12.2023 korraldusega nr 1016 Detailplaneeringu algatamine (Tallinna mnt 87 ja 87a, Uuemõisa alevik, Haapsalu linn) Tallinna mnt 87 ja Tallinna mnt 87a kinnistute detailplaneeringu. Haapsalu Linnavalitsuse 16.12.2023 korraldusega nr 1016 jäeti planeeritavatel kinnistutel algatamata keskkonnamõju strateegiline hindamine.

Planeeringuala moodustavad maatulundusmaa sihtotstarbega Tallinna mnt 87 kinnistu (67401:009:0201) ja Tallinna mnt 87a kinnistu (67401:009:0202).

Detailplaneeringu koostamise eesmärgiks on jagada planeeringuala elamumaa, ärimaa ja transpordimaa kruntideks, planeerida kruntidele ehitusõigus, arhitektuursed hoonestustingimused, kruntide teenindamiseks vajalike tehnovõrkude põhimõttelised asukohad, lahendada kruntide juurdepääsud, haljastuse- ja heakorrapõhimõtted ning määrata liiklus- ja parkimiskorraldus. 

Detailplaneeringus on kavandatud neliteist elamukrunti, kuhu on lubatud rajada kuni kahe korteriga ning kahe maapealse korrusega elamud. Kooli tee äärde on kavandatud kaks krunti, kuhu on võimalik kavandada kuni kahe korteriga ning kahe maapealse korrusega elamud või ning kahe maapealse korrusega ärihooned. Antud krundid on lubatud detailplaneeringu alusel ka liita. Lisaks on planeeringualale kavandatud kaks transpordimaa krunti. 

Tallinna mnt 87 ja Tallinna mnt 87a kinnistute osas kehtib Ridala Vallavolikogu 06.05.2010 otsusega nr 47 kehtestatud Haudejaama detailplaneering. Detailplaneeringus kavandati Tallinna mnt 87 katastriüksusele segaotstarbelise hoone (lubatud nii ärihoone kui ka korterelamu) ehitust, Tallinna mnt 87a katastriüksusele oli planeeritud juurdepääsutee. Tallinna mnt 87 ja Tallinna mnt 87a kinnistud on eraomandis ning nende osas ei ole asutud kehtivat detailplaneeringut ellu viima.

Uus lahendus ei takista Haudejaama detailplaneeringu terviklahenduse elluviimist. Tallinna mnt 87 ja Tallinna mnt 87a kinnistu detailplaneeringu kehtestamisega muutub sama planeeringuala kohta varem kehtestatud detailplaneering ehk Haudejaama detailplaneering antud kinnistute osas kehtetuks.

Detailplaneering vastab Ridala valla üldplaneeringule. Üldplaneeringu alusel on maa kasutamise juhtotstarve reserveeritud segahoonestusala (tähisega S2), kus on lubatud nii elamumaa, ärimaa, ühiskondlike hoonete maa, tootmismaa kui ka transpordimaa sihtotstarbega katastriüksuste kavandamine. Elamumaa puhul on üldplaneeringu seletuskirja alusel eelistatud korruselamute maa ja garaa˛ide maa, kuid kuna planeeringualaga vahetult piirneval Tallinna mnt 89 maaüksusel asub pereelamu, siis on ka Tallinna mnt 87 ja Tallinna mnt 87a kinnistutest koosnevale planeeringualale kavandatud kuni kahe korteriga väikeelamute püstitamine. Samuti on üldplaneeringu seletuskirjas esitatud põhimõte, mille kohaselt nähakse Uuemõisa aleviku hoonestuses tulevikus valdavalt väikeelamuid ning vähem korruselamuid.

Vastavalt üldplaneeringu seletuskirjale on krundi miinimum suurus, mis saab ehitusõiguse, 900 m². Detailplaneeringus on kavandatud vähemalt 1200 m² suurused elamukrundid. Uuemõisa alevikus ehk kompaktselt asustatud aladel on elamumaa sihtotstarbega hoonestusala täisehituse protsent seotud krundisuurusega. Kuni 1500 m² kruntide täisehitus võib olla kuni 20% ning lubatud on ehitada kuni 2 hoonet, s.h üks elamu. Elamukruntide hoonete aluseks pinnaks on detailplaneeringus määratud kuni 300 m², millest abihoone ehitisealune pindala võib olla kuni 60 m². Seega on elamute ehitisealuseks pindalaks hinnanguliselt kuni 240 m², mis vastab üldplaneeringu tingimustele. Vastavalt üldplaneeringu seletuskirjale peab kahe eluhoone vaheline lubatud minimaalne kaugus olema 15 m, mis planeeringus esitatud krundistruktuuri puhul võimalik tagada. Eluhoonete lubatud maksimaalne kõrgus on 8,5 m.

Planeeritud maa-ala asub Haapsalu Linnavolikogu 24. novembri 2006 otsusega nr 84 kehtestatud Haapsalu linna üldplaneeringu kohaselt kavandataval tiheasustusalal, Uuemõisa ja Paralepa alevike tiheasustusalade ehitustingimuste piirkonnas ja äri maa-alal. 

Vastuvõetud üldplaneeringu seletuskirja punkti 2.5 „Maakasutus“ kohaselt on üldplaneeringuga määratav maakasutuse juhtotstarve on territooriumi kasutamise valdav otstarve, mis annab piirkonnale edaspidise maakasutuse põhisuuna. Seega annab üldplaneering maakasutuse osas üldised suunad, mida arenguvajaduste selgumisel täpsustatakse läbi detailplaneeringute ja projekteerimistingimuste. Maakasutuse juhtotstarvete piirid üldplaneeringu põhijoonisel ja kaardirakenduses on tinglikud ja nende ulatus täpsustatakse üldplaneeringu elluviimisel lähtuvalt piirkonna arengust, sh detailplaneeringute või projekteerimistingimuste kaudu. Vastuvõetud üldplaneeringu seletuskirja lisas olevas tabelis on illustreeritud, millised sihtotstarbed on erinevatel üldplaneeringuga määratud juhtotstarvetel lubatud ning millised on nende omavahelised seosed. Antud tabelis on lubatud ärimaale elamute kavandamine, kui see ei häiri äritegevust.

Kuivõrd Tallinna mnt 87 ja Tallinna mnt 87a kinnistud piirnevad läänest ärimaa sihtotstarbega Tallinna mnt 85 kinnistuga, millel asub Haapsalu Päästekomando, lõunast Tallinna maanteega, põhjast korterelamukvartaliga, kagust olemasoleva väikeelamualaga ja idast hoonestamata Kooli tee 3 maaüksusega. Seega on Tallinna mnt 87 ja Tallinna mnt 87a kinnistud äripiirkondadest funktsionaalselt eraldatud ning vastavat tegevust ei häiri. Samuti on planeeritud väikeelamukvartalile tagatud eraldi ärikvartalitest sõltumatu juurdepääs.

Esitatud detailplaneeringu lahendus on kavandatud alale (mõisahoone lähedusse) sobivam, madalama hoonestusega maakasutus, mis on jätkuks Linna teel paiknevale väikeelamute hoonestusele. Haapsalu linnas on väga nõutud väikeelamukrundid. Omaniku soov on kinnistu jagamisel pakkuda Haapsalu linnas pereelamukrunte, mida piirkonnas praegu napib. Pakutavate elamukruntide suurenedes suureneb ka linna elanike arv. Planeeritud ala asukoht on sobiv elamute püstitamiseks, kuna kontaktalal on tagatud äri- ja teenindusfunktsioonid, samuti asuvad mõnesaja meetri raadiuses ühistranspordipeatused, mis tagavad ühenduse Haapsalu keskosa ning sotsiaalse taristu objektidega (lasteaiad, koolid, huviringid jms).

Juurdepääsutee planeeritavale alale on lahendatud Mõisa teelt, jalakäijatele on tagatud täiendav juurdepääs ka Tallinna maanteelt. Tallinna mnt 87 ja 87a kinnistutele planeeritud elamukruntidele on kavandatud kuni kahe maapealse korruse ning ühe maa-aluse korrusega üksik- või kahe korteriga elamud. Krundile on lubatud püstitada kuni kaks hoonet, sh üks põhihoone ning üks abihoone. Hoonete ehitisealune pind on kokku kuni 300 m². Abihoone ehitisealune pind võib olla kuni 60 m².

05.01.2022 toimus detailplaneeringu eskiislahenduse avalik arutelu. Detailplaneeringu on kooskõlastanud Keskkonnaamet, Maa-amet, Maaeluministeerium, Päästeamet ja Transpordiamet. Detailplaneeringule on arvamuse andnud Rahandusministeerium, kelle ettepanekutega on detailplaneeringus arvestatud. Detailplaneeringu koostamisel on koostööd tehtud elektrivõrgu-, side- ja vee-ettevõttega. Kinnistu omanik ja Haapsalu linn on 23.05.2023 kokku leppinud planeerimisseaduse § 131 sätestatud kohustuste omanikule üleandmise kohta, et omanik kohustub omal kulul välja ehitama detailplaneeringu maa-ala detailplaneeringu kohased avalikuks kasutamiseks ette nähtud tee ja sellega seonduvad rajatised, haljastuse, välisvalgustuse ning tehnorajatised. Esitatud detailplaneeringu eskiis vastab õigusaktidele ja linna ruumilise arengu eesmärkidele. 

Detailplaneering võeti vastu Haapsalu Linnavalitsuse 21.06.2023 korraldusega nr 650 „Detailplaneeringu vastuvõtmine ja avalikule väljapanekule suunamine (Tallinna mnt 87 ja 87a, Uuemõisa alevik, Haapsalu linn)“. Detailplaneeringu eesmärki ning põhilahendust ei ole peale detailplaneeringu vastuvõtmist muudetud.

Detailplaneeringu avalik väljapanek toimus 20.05.2023 – 04.06.2024 (k.a). Detailplaneeringu avaliku väljapaneku kestel ettepanekuid ning vastuväiteid ei esitatud. 

Tallinna mnt 87 ja 87a kinnistute detailplaneeringu huvitatud isik on HPS87 Kodud OÜ (registrikood reg nr: 16697664, aadress Mustamäe linnaosa, Laki tn 30, 12915 Tallinn, kontaktisik Raido Matsik, e-posti aadress raidomatsik@gmail.com) ja koostaja Arhitektuuribüroo Tale OÜ (registrikood reg nr: 12020048, aadress Tamme tn 4, 90509 Haapsalu linn, kontaktisik Kristjan Tõlk, e-posti aadress kristjan@taleoffice.eu).

Juhindudes planeerimisseaduse § 139, kohaliku omavalitsuse korralduse seaduse § 6 lg 1, § 6 lg 3 p 1 ja 2, § 30 lg 1 p 3 ning Haapsalu Linnavolikogu 28.05.2021 otsusest nr 250 „Volituste andmine“ Haapsalu Linnavalitsus korraldab:

1.	Kehtestada Haapsalu linnas Uuemõisa alevikus asuvate Tallinna mnt 87 ja Tallinna mnt 87a kinnistute kinnistu detailplaneering (lisatud). 

2.	Haapsalu Linnavalitsusel esitada kehtestatud detailplaneeringu projekt Regionaal- ja Põllumajandusministeeriumile ja Maa-ametile.

3.	Linnavalitsuse maa- ja planeerimisosakonnal avaldada peale otsuse jõustumist teade detailplaneeringu kehtestamise kohta linna kodulehel, ajalehes Lääne Elu ja Ametlikes Teadaannetes.

4.	Korraldus jõustub 11.09.2024.

5.	Korraldust on võimalik vaidlustada 30 päeva jooksul teatavaks tegemisest, esitades kaebuse halduskohtule või vaide Haapsalu Linnavolikogule haldusmenetluse seaduses sätestatud korras.

/allkirjastatud digitaalselt/

Urmas Sukles								/allkirjastatud digitaalselt/
Linnapea			
									Erko Kalev
									Linnasekretär